Iran, manovra ajrore për mbrojtjen e impianteve bërthamore
Irani zhvillon shpesh manovra ushtarake për të treguar se është i gatshëm të luftojë kundër kërcënimeve ndaj programit të tij të debatu
Një zyrtar i lartë i Korpusit të Gardës Revolucionare Islamike nuk i dha rëndësi mundësisë së kërcënimit të një sulmi izraelit kundër vendit. Dje duke folur mbi ditën e parë të stërvitjeve, gjenerali Amir Ali Hajizadeh tha se edhe nëse aeroplanët luftarakë të Izraelit i shmangen mbrojtjes iraniane, Irani do të shkatërronte bazat ajrore izraelite duke përdorur raketat tokë-tokë. Stërvitjet pesë ditore të mbrojtjes ajrore janë masive dhe mbulojnë një sipërfaqe prej gjysmë milioni kilometrash katërorë. Zyrtarët thonë se ushtria po teston sistemin e ri të armëve dhe po vë në provë nëse linjat e komunikimit mund t’i rezistojnë luftës elektronike. Mediat iraniane i dhanë një mbulim të veçantë kësaj stërvitje, që ushtria thotë se është një nga stërvitjet më të mëdha që është zhvilluar ndonjëherë. Stërvitjet përkojnë me rritjen e tensioneve mbi një marrëveshje për lehtësimin e shqetësimeve të perëndimit se Irani po përpiqet të prodhojë armë bërthamore, akuzë që Teherani e mohon. Zyrtarët iranianë kanë ngritur kundërshtimet e tyre për ofertën e Agjencisë Ndërkombëtare për Energjinë Atomike për pasurimin e uraniumit jashtë vendit. Fuqitë botërore po shqyrtojnë masa më të forta përfshirë zgjerimin e sanksioneve për të detyruar Iranin të bindet. Izraeli dhe Shtetet e Bashkuara e kanë lënë të hapur mundësinë e një sulmi kundër strukturave bërthamore të Iranit nëse çështja në fjalë nuk zgjidhet. Në Kairo presidenti izraelit Shimon Perez e hodhi poshtë idenë se ulja e tensioneve varet nga rënia dakord e vendit të tij për të nënshkruar Traktatin për Mospërhapjen e Armëve Bërthamore. Ka dyshime të forta se Izraeli posedon armë bërthamore. Zoti Perez vuri në dukje se megjithëse Irani e ka nënshkruar traktatin për mospërhapjen e armëve bërthamore ky veprim nuk ka asnjë vlerë. //bsa//